|  |  |
| --- | --- |
| **REPUBLIKA HRVATSKA**  **VARAŽDINSKA ŽUPANIJA**  **Komisija za izbor i imenovanja** |  |

KLASA: 230-09/25-01/4

URBROJ:2186-01-25-3

Varaždin, 4. kolovoza 2025.

Na temelju članka 9. stavka 2. Zakona o savjetima mladih („Narodne novine“ broj 41/14. i 83/23.) i članka 4. stavka 1. Odluke o osnivanju Savjeta mladih Varaždinske županije („Službeni vjesnik Varaždinske županije“ broj 101/23.) Komisija za izbor i imenovanja Županijske skupštine Varaždinske županije objavljuje

**JAVNI POZIV ZA ISTICANJE KANDIDATURA ZA IZBOR ČLANOVA**

**SAVJETA MLADIH VARAŽDINSKE ŽUPANIJE**

**I.**

Savjet mladih osniva se u cilju aktivnog uključivanja mladih u javni život te informiranja i savjetovanja mladih u Varaždinskoj županiji, uvažavajući načela nediskriminacije, partnerstva, suradnje i aktivnog sudjelovanja mladih.

Za članove Savjeta mladih mogu se birati osobe u dobi od navršenih petnaest (15) do navršenih trideset (30) godina života, s prebivalištem ili boravištem na području Varaždinske županije.

Savjet mladih ima 7 članova, uključujući predsjednika i zamjenika predsjednika te po jednog predstavnika svakog osnovanog savjeta mladih jedinice lokalne samouprave na području Varaždinske županije.

Pravo predlaganja kandidata/kandidatkinja za članove i zamjenike članova Savjeta mladih imaju:

* udruge koje su sukladno statutu ciljano i prema djelatnostima opredijeljene za rad s mladima i za mlade,
* udruge nacionalnih manjina u Republici Hrvatskoj,
* učenička vijeća,
* studentski zborovi,
* pomladci političkih stranaka,
* sindikalne ili strukovne organizacije u Republici Hrvatskoj i
* neformalne skupine mladih od najmanje 25 mladih.

**II.**

Kandidature se podnose na propisanom obrascu Komisiji za izbor i imenovanja Županijske skupštine, na adresu Varaždinska županija, Franjevački trg 7, 42000 Varaždin, u roku od 15 dana od dana objave Javnog poziva s naznakom: "za Savjet mladih".

Prijedlogu je potrebno priložiti:

* obrazloženje kandidature,
* fotokopija osobne iskaznice ili prijave boravišta
* izjavu o prihvaćanju kandidature.

Svi podaci u obrascu prijedloga moraju biti popunjeni.

Obrazloženje kandidature sadržava podatke o kandidatu, odnosno kandidatima kojim se predstavljaju (naziv škole, fakulteta, završeno obrazovanje, radno mjesto, dosadašnje aktivnosti i interesi, motivi za kandidiranje za člana Savjeta mladih i sl.).

Ukoliko se radi o neformalnoj skupini mladih, prijedlogu se mora priložiti i Popis predlagatelja sa upisanim svim podacima i potpisima svih 25 predlagatelja.

Razmatraju se samo potpuni, ovjereni i pravovremeni prijedlozi.

**III.**

Nakon zaprimanja pisanih i obrazloženih kandidatura za članove Savjeta mladih, Komisija obavlja provjeru formalnih uvjeta prijavljenih kandidata te u roku od 15 dana od isteka roka za podnošenje prijava, sastavlja i objavljuje na web stranici Varaždinske županije Izvješće o provjeri formalnih uvjeta te utvrđuje popis važećih kandidatura.

Na Izvješće o provjeri formalnih uvjeta ovlašteni predlagatelji kandidature imaju pravo prigovora Komisiji za statutarno-pravna pitanja u roku od 48 sati od objave Izvješća.

Županijska skupština na prvoj sjednici nakon objave popisa važećih kandidatura raspravlja Izvješće o provjeri formalnih uvjeta i s popisa važećih kandidatura za članove Savjeta mladih tajnim glasovanjem bira članove Savjeta.

**IV.**

Javni poziv objavit će se na web stranici Varaždinske županije i u sredstvima javnog priopćavanja.

Javni poziv, Obrazac prijedloga, Izjava kandidata o prihvaćanju kandidature za člana i zamjenika člana Savjeta mladih nalaze se na web stranici Varaždinske županije https://www.varazdinska-zupanija.hr/.

KOMISIJA ZA IZBOR I IMENOVANJA ŽUPANIJSKE SKUPŠTINE VARAŽDINSKE

ŽUPANIJE

**PREDSJEDNIK**

**Marijan Škvarić, dipl. ing., v. r.**